[pic] | COMISIA COMUNITĂŢILOR EUROPENE |

Bruxelles, 12.1.2009

COM(2008) 673 final

2007/0099 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

poziția comună a Consiliului cu privire la adoptarea unui Regulament al Parlamentului European și al Consiliului privind normele comune pentru accesul la piața transportului rutier internațional de mărfuri (reformare)

2007/0099 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

poziția comună a Consiliului cu privire la adoptarea unui Regulament al Parlamentului European și al Consiliului privind normele comune pentru accesul la piața transportului rutier internațional de mărfuri (reformare)

1. CONTEXT

Data transmiterii propunerii către Parlamentul European și către Consiliu [document COM(2007)265 final – 2007/0099 (COD)]: | 23 mai 2007. |

Data avizului Comitetului Economic și Social European: | 12 martie 2008. |

Data avizului Parlamentului European în prima lectură: | 21 mai 2008. |

Data transmiterii propunerii modificate: | 13 iunie 2008. |

Data adoptării poziției comune: | 9.1.2009 |

2. OBIECTIVUL PROPUNERII COMISIEI

Obiectivul propunerii adoptate de Comisie la 23 mai 2007 este de a stabili norme comune pentru accesul la piața transportului rutier internațional de mărfuri. Propunerea înlocuiește două regulamente privind accesul la piață al transportatorilor rutieri de mărfuri, precum și o directivă a Consiliului privind exceptarea anumitor tipuri de transport de la regimul de autorizare. Printre altele, propunerea respectivă are drept scop mai buna aplicare a reglementărilor privind cabotajul rutier prin clarificarea definiției acestuia.

3. OBSERVAȚII PRIVIND POZIȚIA COMUNĂ

3.1. Observații generale privind poziția comună

Propunerea privind accesul la piața transportului rutier internațional de mărfuri și, în special, definiția cabotajului inclusă în această propunere reprezintă unul dintre principalele subiecte de dezbatere în cadrul pachetului legislativ cu privire la transportul rutier. Îndeosebi data prezentării raportului privind o posibilă deschidere mai mare a pieței, inclusiv în ceea ce privește cabotajul, a constituit un punct central al compromisului la care s-a ajuns cu privire la pachetul în cauză.

3.2. Observații detaliate ale Comisiei

Poziția comună adoptată de Consiliu a integrat, ca atare sau în principiu, un anumit număr de amendamente dintre cele adoptate de Parlamentul European, toate aceste amendamente fiind considerate acceptabile, ca atare sau în principiu, și de către Comisie. Respectivele amendamente se referă la următoarele aspecte:

- definirea exceptării pentru transporturile poștale (amendamentul 11);

- limitarea datelor care urmează să fie incluse în documentele care trebuie prezentate ca dovezi în cadrul operațiunilor de transport internațional (19);

- eliminarea mențiunii privind programul de lucru din normele obligatorii aplicabile cabotajului (43);

- introducerea unei proceduri de salvgardare în cazul unor perturbări grave datorate cabotajului (48)

- și eliminarea mențiunii privind încălcările minore repetate; Comisia poate fi de acord cu această abordare etapizată a registrelor (amendamentele 7, 8, 42, 24, 27, 31, 33, o parte din amendamentul 34).

De asemenea, poziția comună include o dispoziție privind cabotajul într-o țară de tranzit, ceea ce a fost prevăzut inițial în amendamentul 17. Comisia poate fi de acord cu soluția propusă în poziția comună, întrucât aceasta este aplicabilă.

Poziția comună nu a inclus următoarele amendamente, pe care Comisia le-a considerat acceptabile în principiu sau sub rezerva reformulării:

- un considerent în care să se facă trimitere la Directiva 92/106/CEE privind transporturile combinate (1);

- utilizarea mai clară a conceptului de „temporar” (9, 12);

- aplicarea unor amenzi ca modalitate de sancționare (25, 28);

- stabilirea datei de 1 ianuarie 2009 ca dată a aplicării (35); poziția comună prevede aplicarea regulamentului respectiv la 24 de luni de la data intrării în vigoare.

Celelalte amendamente adoptate de Parlamentul European, pe care Comisia le-a considerat inacceptabile sau inacceptabile în formularea propusă, nu au fost incluse în poziția comună. Aceste amendamente se referă, în special, la următoarele aspecte:

- o mai mare deschidere a pieței cabotajului (3, 4, 18);

- autorizarea cabotajului după descărcarea parțială (16);

- autorizarea unei cooperări mai strânse între statele membre în ceea ce privește cabotajul (5, 21);

- includerea trimiterii la directiva privind detașarea muncitorilor în normele obligatorii aplicabile cabotajului (23);

- posibilitatea ca statele membre să reglementeze traficul terț (6, 14, 15);

- solicitarea unui singur document pentru toate tipurile de transport rutier (20).

Poziția comună a introdus în special următoarele noi dispoziții:

- posibilitatea de a adapta perioada de valabilitate a licenței în funcție de progresele tehnicii [articolul 4 alineatul (2)];

- includerea unor elemente de siguranță pentru licență, pentru copiile certificate și pentru atestatul de conducător auto [articolul 4 alineatul (4) și articolul 5 alineatul (3), precum și anexele I și II)];

- dispozițiile privind atestatul de conducător auto (articolul 5), în special introducerea unei trimiteri la Directiva 2003/109/CE privind statutul resortisanților țărilor terțe care sunt rezidenți pe termen lung;

- prezentarea de către Comisie, până la sfârșitul anului 2013, a unui raport în care să se analizeze situația pieței, să se evalueze eficacitatea controalelor și evoluția condițiilor de ocupare a forței de muncă în domeniu, si să se evalueze dacă, în ceea ce privește armonizarea normelor, s-au realizat suficiente progrese pentru a se putea preconiza o deschidere mai mare a piețelor interne, inclusiv în ceea ce privește cabotajul [articolul 16 alineatul (3)].

Se poate remarca faptul că definiția finală a cabotajului (articolul 8) a fost considerată de unele state membre, care ar fi preferat o mai mare limitare a cabotajului autorizat, ca fiind la limita maximă a acceptabilității, în timp ce alte state membre, care urmăresc realizarea unei mai mari deschideri a pieței, o consideră ca fiind la limita minimă a acceptabilității.

4. CONCLUZII

Consiliul a adoptat poziția sa comună cu majoritate calificată. Comisia consideră că poziția comună reflectă obiectivele principale ale propunerii sale și, prin urmare, poate să o sprijine.